ཀུན་གཟིགས་བྱམས་མགོན་སི་ཏུ་པཎ་ཆེན་གྱི་རང་རྣམ་རང་ཚུལ་དྲང་པོར་བརྗོད་པའི་དྲི་བྲལ་ཤེལ་གྱི་མེ་ལོང་ལས།དེ་ནས་རང་ལོ་བཅུ་དགུ་པའི་དབྱར་ཐོག་དེར་ཚབ་ཚ་བླ་མས་ནན་གྱིས་ཡོང་དགོས་ཕེབས་པ་ལྟར་ཤར་ཟླའི་ཕྱོགས་སུ་ཕྱིན།ནམ་མདོར་ཚབ་ཚ་བླ་མ་དཔོན་སློབ་རྣམས་བསུ་བར་འབྱོར།ཞག་ཤས་བསྡད་ཁྲོམ་དབང་བགྱིས།མཛེས་མདར་ཀརྨ་ཚེ་རིང་གིས་མགོ་མི་བྱས་ཏེ་ཁྲོམ་པ་དག་འདུག་པར་ཁྲོམ་དབང་དང་།ཆོས་ཁྲི་ཁར་དངོས་པོ་བྱིན་པ་རྣམས་བླངས་ཤིང་ཁྲོམ་ལ་དགེ་བསྐུལ་སྤྱི་དང་ཁྱད་པར་ཡིག་དྲུག་དུང་ཕྱུར་སྒྲུབ་པའི་ཁས་ལེན་བྱེད་དུ་བཅུག་པ་སོགས་སྔར་རྒྱུན་བཞིན་བགྱིས་ནས་ཞྭ་དམར་བགོ་བ་དང་ཡིག་དྲུག་གི་བཟླས་ལུང་བསྔོ་སྨོན་དང་བཅས་པ་སོགས་འདོད་པ་སྐོང་ཅི་ཐུབ་བྱས།དེ་བཞིན་ཁྲོམ་བཟང་བ་ཚོ་དུང་མདར་འདུས་པར་ཁྲོམ་དབང་དགེ་བསྐུལ་སོགས་སྔར་བཞིན་དང་།ལྕི་མདའ་སྟེ་གླིང་རྗེ་གེ་སར་འཁྲུངས་པའི་གནས་ཡིན་ཞེས་པ་དེར་ཨ་ཕྱུག་གི་འབྲོག་པ་ཚོ་དང་།སྟག་དགོན་པའི་ཁྲོད་དུའང་རིབ་ཙམ་བཅས་སྔ་མ་བཞིན་ཁྲོམ་དབང་དགེ་བསྐུལ་ཞྭ་དམར་འགོ་བ་སོགས་ཅི་ལྕོགས་ཅི་ནུས་བྲེལ་འཚུབ་བགྱིས།ཞེས་དང་།༧རྒྱལ་མཆོག་བཅུ་བཞི་པ་ཐེག་མཆོག་རྡོ་རྗེས་མཛད་པའི་འཛམ་གླིང་བོད་ཀྱི་དགྲ་བླ་གེ་སར་ནོར་བུ་དགྲ་འདུལ་གྱི་བསང་མཆོད་བདུད་རྩིའི་ཆར་རྒྱུན་ལས།ཀྱེེ།འཛམ་གླིང་ལྷོ་ཕྱོགས་ཁ་བ་ཅན།།གདོང་དམར་བོད་ཡུལ་ཤར་གྱི་ཕྱོགས།།གསེར་ལྡན་ཆུ་བོའི་གཡས་ཕྱོགས་ན།།མཐོང་བ་ཀུན་སྨོན་ཞེས་གྲགས་པའི།།ངོ་མཚར་ཡུལ་ལྗོངས་ཉམས་དགའ་བ།།དེ་ན་འཛམ་གླིང་བོད་ཀྱི་ལྷ།།རྒྱ་བོད་ཡོངས་ཀྱི་དགྲ་ལྷ་ཆེ།།སེང་ཆེན་ནོར་བུ་དགྲ་འདུལ་ནི།།ཞེས་དང་མཛད་བྱང་དུའང་།ཀརྨ་པ་བཅུ་བཞི་པས་མཛམ་གླིང་སྐྱེས་བུ་འཁྲུངས་པའི་ཡུལ་སཱཙྪ་ཆོས་འཁོར་རྣམ་རྒྱལ་གླིང་གི་ཉེ་ཆར་བྲིས་པ་བཀྲ་ཤིས།ཞེས་དང་།མཆོག་གླིང་པདྨ་ཀུན་ཁྱབ་ཡེ་ཤེས་སྙིང་པོས་མཛད་པའི་གེ་སར་སྐྱེས་བུ་དོན་འགྲུབ་ཀྱི་སྒྲུབ་ཐབས་གྲུབ་གཉིས་དཔྱིད་སྟེར་ལས་བཞི་ལྷུན་འགྲུབ་ལས།ཀྱེེ༔འཛམ་གླིང་གངས་ཅན་བོད་ཀྱི་ལྗོངས༔ཡུལ་ལ་གཡང་ཆགས་ཤར་ཟླ་སྒང་༔སྐྱིད་སོས་ཡག་པའི་སུམ་མདོ་ལ༔དགྲ་ལྷ་སྐུ་གཅིག་སྐྱེས་པ་ནི༔གེ་སར་སྐྱེས་བུ་དོན་གྲུབ་ཅེས༔མཚན་དཀར་བ་དན་སྲིད་རྩེར་བསྒྲེང་༔དབུ་ནག་བོད་ཀྱི་རྒྱལ་པོར་བསྐོས༔ཞེས་དང་།ཕྱོགས་ཐམས་ཅད་ལས་རྣམ་པར་རྒྱལ་བ་མི་ཕམ་འཇམ་དཔལ་རྡོ་རྗེའི་ཞལ་ལུང་ཇི་ལྟར་བར།ཤཱཀྱའི་དགེ་སྦྱོང་པདྨ་དྲི་མེད་བློ་གྲོས་ཀྱིས་མཛད་པའི་འཛམ་གླིང་གེ་སར་སྐྱེས་བུའི་རྟོགས་བརྗོད་ལས།འཁྲུངས་གླིང་མེ་ཏོག་གི་ར་བ་དང་རྨ་ས་བཟུང་དར་གྱི་མདུད་པ་ལས།ས་འདི་སྐྱིད་སོས་ཡག་གི་མདོ།།ཆུ་གཉིས་ཆབ་མ་བརྡབ་འདྲ་ཡོད།།བྲག་གཉིས་མདའ་སྒྲོ་གཤིབ་འདྲ་ཡོད།།སྤང་གཉིས་བལ་སྟན་བཏིང་འདྲ་ཡོད།།བྲག་སྦལ་བ་འདྲ་བའི་རྩ་བ་རེད།།ཅེས་དང་།གོང་གསལ་འཁྲུངས་གླིང་མེ་ཏོག་གི་ར་བ་དང་རྨ་ས་བཟུང་དར་གྱི་མདུད་པ་ལས།ཞག་གསུམ་གྱི་སྔ་བར་སྟག་རོང་ཨ་ཁུ་ཁྲོ་ཐུང་དེ་རྟ་གུ་གུ་རོག་རྫོང་ལ་ཞོན།མར་དཀར་གྱི་སྤུ་ལུ།སྦྲང་བུ་རམ་གྱི་མངར་ཞིམ་མང་པོ་ཁྱེར།དེ་རྣམས་ལ་རྒྱ་དུག་ཡུ་མོ་རྒྱུག་འགྱེལ་དེ་བཏབ་སྟེ་བུ་ལ་རྐན་མར་གྱི་ཚབ་ཏུ་ཁྱེར་ཏེ།ལྕི་སུག་གཉིས་ཀྱི་མདོར་འགོག་མོ་མ་བུའི་རྩར་འོང་ནས།ཨ་རེ་དགའ།འགོག་མོ་ལ་བུ་ཡོད་པ་འདི་ང་ཨ་ཁུའི་ཚ་བོ་ཡིན།ད་ལྟ་ཞག་གསུམ་ལས་མ་སོང་བ་ལ་ལོ་གསུམ་གྱི་ཚད་ཙམ་རྫོགས་འདུགགདོང་སྨུག་པོའི་རྒྱུད་པ་ལ་དེ་འདྲ་ལོས་ཡོད།ཅེས་དང་།ཡང་དེ་ཉིད་ལས།དེའང་འདིར་འཁྲུངས་གླིང་མི་འདྲ་བ་བཞི་ལྔ་ཙམ་མཇལ་རུང་།ལ་ལར་ནི་རང་བཟོས་བསླད་བཅུག་པ་དང་།ལ་ལར་ནི་བྲིས་ནོར་རྒྱུན་འབྱམས་སོང་འདུག་པ་སོགས་འཁྲུགས་སྡེབ་བསལ་ཅིང་ཁྱད་པར་དུའང་འཁྲུངས་ཡུལ་ལྕི་སུག་ཏུ་ངོས་འཛིན་པ་འདིའང་སྐྱེས་ཆེན་དུ་མའི་དགོངས་པ་དང་བསྟུན་ནས།རྒྱ་བཟའི་སྦྲ་མལ་དང་།ཀླུ་གཙུག་ནའི་ཆུ་མིགཨ་མྱེ་སྒོམ་པའི་སྒྲུབ་ཕུག་སོགས་མངོན་རྟགས་དང་སྦྱར་ནས་ཞེས་དང་།རྗེ་བཙུན་སྨྲ་བའི་སེངྒེའི་རྣམ་རོལ༧མི་ཕམ་འཇམ་དཔལ་དགྱེས་པའི་རྡོ་རྗེའི་ངོ་མཚར་རྟོགས་བརྗོད་བརྡ་གསང་ནོར་བུའི་མེ་ལོང་གི་གནད་འགག་དོན་འགྲེལ་གྱི་རྣམ་ཐར་དང་བསྟུན་ནས།རིག་འཛིན་འགྲོ་འདུལ་དཔའ་བོ་རྡོ་རྗེ།གཏེར་ཆེན་ལས་རབ་གླིང་པསོགས་མཁས་གྲུབ་གཉིས་ལྡན་གྱི་དམ་པ་དུ་མའི་ཞབས་རྡུལ་སྤྱི་བོར་འཆང་བའི་བན་ཧྲུལ་ཀུ་ས་ལི་ཨརཀྵ་མུ་ཎི་ཤ་ས་ནས་བྲིས་པའི་གླིང་དཀར་རྟ་རྒྱུག་རྟོགས་བརྗོད་ལས་སྐྱེས་མཆོག་གེ་སར་ནོར་བུ་དགྲ་འདུལ་གྱི་རྣམ་ཐར་སྙན་པའི་བ་དན་ངོ་མཚར་ཆ་བདུན་ཕྱེ་སྟེ་ནོར་བུའི་མེ་ལོང་ལས།ཤར་ཁྲ་མོ་གླིང་དཀར་སྟོད་ཀྱི།ལྕི་སོས་ཡག་གི་ཁ་མདོ་རུ།ཀླུ་གཉན་མི་གསུམ་བཤོས་པའི་སྲས་སུ་སྐུ་འཁྲུངས་ཞེས་གསལ་བ་ལྟར་མདོ་ཁམས་རྫ་ཁོག་སྐྱིད་སོས་སམ་ལྕི་སོས་ཡག་གི་ཁ་མདོར་སྐུ་འཁྲུངས་ཤིང་།སྐུ་ཚེ་སྟོད་རྨ་ཁོག་ཏུ་གཞིས་སྤོས་ནས་བརྟུལ་ཞུགས་སྤྱོད་པས་མཛད་འཕྲིན་ཅི་རིགས་བསྐྱངས་ནས་བཞུགས།གླིང་རྗེ་གེ་སར་རྒྱལ་པོའི་ཐུན་མོང་དང་ཐུན་མིན་མཛད་པ་རྣམ་ཐར་དང་འབྲེལ་བའི་སྒྲུང་ཡིག་ལའང་སྲིད་ལེ་དང་།ལྷ་གླིང་།འཁྲུངས་གླིང་།རྨ་ས་བཟུང་།རྟ་རྒྱུགས།ཕྱོགས་བཞི་བདུད་བཞི་དང་།རྫོང་ཆེན་བཅོ་བརྒྱད།ཕྱི་གླིང་ཉེར་གཅིགརྫོང་ཆུང་རྩི་རྩི་གྲངས་མེད་ཆམ་ལ་ཕབ་རྗེས།མཐར་དམྱལ་གླིང་རྫོགས་པ་ཆེན་པོ་ནས་མཇུག་བསྡུ་བ་བཅས་ལས་རྒྱས་པར་མཁྱེན་རྒྱུ།ལྷག་པར་དུའང་དེང་སང་འཛམ་གླིང་གོ་ལ་ཧྲིལ་པོའི་ནང་གླིང་རྗེ་གེ་སར་གྱི་དཔའ་བོའི་སྒྲུང་ཡིག་དག་ནི་འཛམ་གླིང་ཡོངས་ནང་རིང་ཤོས་དང་ད་དུང་རྫོགས་མཐའ་མེད་པར་གསོན་ཉམས་དོད་པོས་ལེའུ་གསར་པ་ཅི་རིགས་སྒྲུང་མཁན་དག་གིས་མགྲིན་པའི་རྩ་མདུད་གྲོལ་ནས་སྔར་མེད་་མིང་ཐོས་ཙམ་ཡང་མེད་པའི་རྫོང་ཆེན་མང་པོ་ཕབ་བཞིན་པ་ཙམ་དུ་མ་ཟད།ཕྱི་ལོ༢༠༠༩ནས་བཟུང་འཛམ་གླིང་རྒྱལ་སྤྱིའི་ཤེས་རིག་ཚན་རྩལ་རིག་གཞུང་སྡེ་ཚནགྱི་མངོན་མེད་ཤུལ་བཞག་གི་རིག་གཞུང་དབྱིན་ཡིག་གི་མ་དཔེ་ཤིན་ཏུ་མི་གསལ་བས་ཞུ་དག་དགོས་ཡིག་བཏག་པས་མཆནགི་ཐོ་ཁོངས་སུ་ཚུད་པ་བཅས་ནི་གངས་ཅན་བོད་པའི་སྤྱི་ནོར་ཁྱད་འཕགས་ངོམས་སུ་ཆོག་པ་ཞིག་ལོས་ཡིན།